Maestra Dominga sprevádzal 65-členný orchester Štátnej filharmónie Košice, dirigovaný svetoznámym dirigentom Eugene Kohnom. Hosťami koncertu bola argentínska sopranistka Virginia Tola a jeho syn Plácido Domingo Jr.
Na úvod koncertu zaznel Berliozov Rákoczyho pochod, po ňom to boli árie z diel skladateľov Julesa Masseneta, Richarda Wagnera, Alfreda Catalaniho či Giuseppe Verdiho v podaní maestra aj hosťujúcej sopranistky. Úspech od prvej skladby, zaujala najmä interpretácia árií zo známej Verdiho opery Rigoletto.
Po operných áriách otvorila druhú časť opereta a jej svetové "hitovky". Prvou bolo vyznanie princa Su-Čonga zo známej operety Zem úsmevov Franza Lehára, ktorá mala premiéru v roku 1929. Úvodné slová árie Vám svoje srdce dám poznal hádam každý v hľadisku. Potom prišla na rad ďalšia svetová opereta Veselá vdova, rovnako dielo Lehára, piesne autora Federica Morenu a v závere piesne vianočné.
Pri uvádzaní Dominga juniora na pódium povedal maestro "Ďakujem vám za nádhernú atmosféru." Nechýbali viaceré prídavky, medzi nimi známa mexická pieseň Besame Mucho, ktorú v roku 1940 zložil skladateľ Consuelo Velázquez. Bonbónikom večera bol pieseň Tichá noc, svätá noc. Tú začali maestro Domingo a jeho hostia v nemčine ako Stille Nacht a krátko po úvode prešli do slovenského textu, pričom vyzvali publikum v hľadisku, aby sa pridalo a to výzvu poslúchlo. Milý vianočný záver.
Spevácky repertoár Plácida Dominga zahŕňa 130 javiskových úloh, čo je číslo, ktorému sa nevyrovná žiaden iný oslavovaný tenor v histórii. Nahral viac ako 100 nahrávok kompletných operných diel, kompilácií árií a duet. V roku 1993 založil medzinárodnú spevácku súťaž s názvom Operalia, ktorá každoročne pomáha rozbehnúť kariéru viacerých talentovaných operných spevákov.
Argentínska sopranistka Virginia Tola získala tri hlavné ceny v medzinárodnej speváckej súťaži Operalia, ktorej sponzorom a zakladateľom je sám Plácido Domingo. Počas tej istej sezóny mala svoj javiskový debut v Teatro Colón v Buenos Aires. Dirigent Eugene Kohn začal svoju kariéru v pomerne mladom veku ako klavírny sprievod speváckych osobností, akými boli a sú Maria Callasová, Franco Corelli, Luciano Pavarotti a Renata Tebaldiová. Svoj dirigentský debut absolvoval v Metropolitan Opera. V období 1992 až 1997 bol hlavným hosťujúcim dirigentom Bonn Opera.